Kancelari gjerman, thirrje BE-së të hapë bisedimet e anëtarësimit me Shkupin dhe Tiranën 
Zoti Sholz theksoi edhe nevojën për ringjalljen e Procesit të Berlinit. 
Kancelari gjerman Olaf Sholz inkurajoi autoritetet në Shkup që të vazhdojnë rrugën e reformave. Pas Shkupit ai shkoi në Sofje në përpjekje për të bindur Bullgarinë të heqë veton për bisedimet e Maqedonisë së Veriut me Bashkimin Evropian; por as Berlini nuk është në gjendje të garantojë se Sofja do ta zhbllokojë rrugën e integrimeve evropiane për fqinjin më të vogël ballkanik. Kancelari theksoi nevojën e bashkëpunimit rajonal në fushën e ekonomisë dhe të fqinjësisë së mirë. , tha kancelari gjerman. Lidhur me procesin e bisedimeve me BE-në, ai tha se Maqedonia e Veriut dhe Shqipëria e kanë merituar që bisedimet konkrete të fillojnë dhe të mos zvarriten. "Ne do të angazhohemi për atë që kjo të realizohet", tha ai. “BE duhet t’i realizojë premtimet e dhëna”, tha zoti Sholz duke përkujtuar premtimet ndaj vendeve të Ballkanit para njëzet vjetësh në samitin e Selanikut. Kryeministri maqedonas Dimitar Kovaçevski thotë se vendi i tij ka harmonizuar në masë të madhe legjislacionin me atë të Bashkimit Evropian dhe se meriton avancimin drejt bllokut. Ai ndërkohë theksoi se vendi i tij nuk mundet gjithmonë të bëhet peng i samiteve të BE-së se a do të ketë datë ose jo për çeljen e bisedimeve. , tha ai. Zoti Kovaçevski lidhur me ngërçin me Bullgarinë tha se të gjitha çështjet e hapura janë temë e bisedimeve midis ministrive të jashtme dhe kur do të arrihet tek një dokument i pranueshëm për të dyja palët, atëherë ato dokumente do të ndahen me institucionet e të dy vendeve, por se për momentin nuk ekziston një dokument i tillë. Kryeministri Kovaçevski tha se mbështetja që Maqedonia e Veriut po merr nga Gjermania është e fuqishme dhe e qartë, një inkurajim i madh për aspiratat rreth ndërtimit të një shoqërie përparimtare të ngritur mbi vlerat evropiane për barazi. Në planin ekonomik, Maqedonia e Veriut ka përfituar shumë nga Gjermania, ndërsa rreth 45% e eksportit të përgjithshëm të mallrave shkon në Gjermani. 200 kompani gjermane janë partnere të kompanive maqedonase që kanë hapur 20 mijë vende pune në Maqedoninë e Veriut. Maqedonia e Veriut mori statusin e vendit kandidat në dhjetor të vitit 2005, por së pari përplasjet e brendshme politike dhe moszbatimi i reformave dhe më pas mosmarrëveshjet me Greqinë e Bullgarinë e zvarritën rrugën e saj të integrimit për kaq shumë vite.